ประกาศสำนักนายกรัฐมนตรี เรื่อง การออกหนังสือคนประจำเรือตามกฎหมายว่าด้วยการประมง พ.ศ. 2560 (ฉบับ Update ล่าสุด)

ประกาศสำนักนายกรัฐมนตรี
เรื่อง
การออกหนังสือคนประจำเรือตามกฎหมายว่าด้วยการประมง
พ.ศ. ๒๕๖๐

เพื่อประโยชน์ในการอำนวยความสะดวกในการออกหนังสือคนประจำเรือการอนุญาตให้คนต่างด้าวที่ประสงค์จะทำงานในเรือประมงอยู่ในราชอาณาจักรเป็นการชั่วคราว
และการอนุญาตให้คนต่างด้าวทำงานในเรือประมงที่จะออกไปทำการประมงในทะเล
อาศัยอำนาจตามความในมาตรา ๘๓ วรรคสาม แห่งพระราชกำหนดการประมง พ.ศ. ๒๕๕๘
คณะรัฐมนตรีมีมติเมื่อวันที่ ๑๒ กันยายน ๒๕๖๐ ให้ออกประกาศไว้ ดังต่อไปนี้

ข้อ ๑[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๒  ให้ยกเลิก
(๑) ประกาศสำนักนายกรัฐมนตรี เรื่อง
การออกหนังสือคนประจำเรือตามกฎหมายว่าด้วยการประมง พ.ศ. ๒๕๕๙
(๒) ประกาศสำนักนายกรัฐมนตรี เรื่อง
การออกหนังสือคนประจำเรือตามกฎหมายว่าด้วยการประมง (ฉบับที่ ๒) พ.ศ. ๒๕๖๐

ข้อ
๓  ในประกาศนี้
คนต่างด้าว[๒] หมายความว่า บุคคลธรรมดาซึ่งมีสัญชาติกัมพูชา
ลาว เมียนมา เวียดนาม และสัญชาติอื่นตามที่รัฐมนตรีประกาศกำหนด
ศูนย์[๓]
หมายความว่า ที่ทำการสำนักงานประมงจังหวัด ๒๒ จังหวัดชายทะเล หรือสถานที่อื่นที่อธิบดีประกาศกำหนด
คณะกรรมการ หมายความว่า คณะกรรมการนโยบายการบริหารจัดการการทำงานของคนต่างด้าวตามกฎหมายว่าด้วยการบริหารจัดการการทำงานของคนต่างด้าว
องค์กรพัฒนาเอกชน หมายความว่า
องค์กรที่ไม่แสวงกำไรที่ทำงานด้านการคุ้มครองและช่วยเหลือแรงงาน
พนักงานตรวจแรงงาน หมายความว่า
พนักงานตรวจแรงงานตามกฎหมายว่าด้วยการคุ้มครองแรงงาน
เรือประมง หมายความว่า
เรือที่จดทะเบียนตามกฎหมายว่าด้วยเรือไทยตามประเภทการใช้ทำการประมง
ที่จะออกไปทำการประมงในทะเล

ข้อ
๔  คนต่างด้าวซึ่งมีอายุไม่ต่ำกว่าสิบแปดปีผู้ใดประสงค์จะทำงานในเรือประมง
แต่ไม่มีใบอนุญาตทำงานตามกฎหมายว่าด้วยการบริหารจัดการการทำงานของคนต่างด้าว
ให้มาลงทะเบียนเพื่อจัดทำทะเบียนประวัติและยื่นคำขอรับหนังสือคนประจำเรือต่อกรมประมง
ณ ศูนย์ ตั้งแต่วันที่ ๑ ตุลาคม ๒๕๖๐ ถึงวันที่ ๓๑ ตุลาคม ๒๕๖๐
หรือตามเวลาที่กรมประมงประกาศกำหนดโดยความเห็นชอบของคณะกรรมการ
และในกรณีมีเอกสารหลักฐานดังต่อไปนี้ ให้ยื่นมาพร้อมคำขอรับหนังสือคนประจำเรือด้วย
(๑) สำเนาบัตรประจำตัวคนซึ่งไม่มีสัญชาติไทย (Non Thai Identification Card)
(๒) สำเนาหนังสือเดินทาง (Passport)
(๓) สำเนาหนังสือเดินทางชั่วคราว (Temporary Passport)
(๔) สำเนาเอกสารใช้แทนหนังสือเดินทาง
(๕) สำเนาหนังสือรับรองสถานะบุคคลหรือสำเนาบัตรประจำตัวตามกฎหมายที่ตนมีสัญชาติ
(๖) สำเนาหนังสือสำคัญประจำตัว (Certification Identity)
(๗) สำเนาเอกสารประจำตัวตามกฎหมายที่ตนมีสัญชาติ

ข้อ
๔/๑[๔]
 ในกรณีจำเป็นเพื่อประโยชน์แก่การให้คนต่างด้าวที่มีอายุไม่ต่ำกว่าสิบแปดปีสามารถทำงานเป็นคนประจำเรือและอยู่ในราชอาณาจักรได้เป็นการชั่วคราว
ให้อธิบดีมีอำนาจออกประกาศกำหนดระยะเวลาและสถานที่ให้คนต่างด้าวมาลงทะเบียนเพื่อจัดทำทะเบียนประวัติและยื่นคำขอรับหนังสือคนประจำเรือตามแบบแนบท้ายประกาศนี้
 ทั้งนี้ คนต่างด้าวจะต้องเป็นผู้ถือหนังสือเดินทาง
(Passport) หรือหนังสือเดินทางชั่วคราว (Temporary Passport) หรือเอกสารรับรองบุคคล (Certificate of Identity) หรือเอกสารการเดินทาง (Travel Document) ซึ่งเอกสารดังกล่าวยังไม่หมดอายุ
ให้นำความในข้อ ๕ ข้อ
๖ ข้อ ๗ ข้อ ๘ และข้อ ๑๑ มาใช้บังคับกับการออกหนังสือคนประจำเรือตามข้อนี้โดยอนุโลม
ให้หนังสือคนประจำเรือที่ออกตามข้อนี้มีอายุไม่เกินหนึ่งปีนับแต่วันที่ออกหนังสือคนประจำเรือหรือใบแทน

ข้อ
๕  การจัดทำทะเบียนประวัติตามข้อ ๔
อย่างน้อยต้องมีการจัดเก็บลายนิ้วมือและถ่ายรูป พร้อมระบุชื่อตัว ชื่อสกุล อายุ
และในกรณีคนต่างด้าวไม่มีเอกสารหลักฐานตามข้อ ๔ ให้กรมประมงประสานกรมการปกครองเพื่อดำเนินการจัดทำทะเบียนประวัติบุคคลผู้ไม่มีสัญชาติไทย
ตามกฎหมายว่าด้วยการทะเบียนราษฎร

ข้อ
๖  เจ้าของเรือผู้ใดประสงค์จะให้คนต่างด้าวซึ่งมีอายุไม่ต่ำกว่าสิบแปดปีทำงานในเรือประมง
ให้แจ้งต่อกรมประมง ณ สถานที่และระยะเวลาที่อธิบดีประกาศกำหนดพร้อมด้วยเอกสารและหลักฐาน
ดังต่อไปนี้
(๑) รายละเอียดเกี่ยวกับประเภทการทำการประมง
ค่าจ้างและสวัสดิการที่จะจัดให้แก่คนประจำเรือ
และจำนวนคนต่างด้าวที่ประสงค์จะรับทำงานในเรือประมง
(๒) สำเนาใบอนุญาตทำการประมงของเจ้าของเรือ และสำเนาใบอนุญาตใช้เรือ
กรณีเรือประมงมีขนาดตั้งแต่สิบตันกรอสขึ้นไป
(๓) สำเนาใบทะเบียนเรือไทยและสำเนาใบอนุญาตใช้เรือ
กรณีเรือประมงมีขนาดน้อยกว่าสิบตันกรอส
(๔)
สำเนาใบอนุญาตให้ทำการงานในเรือที่ใช้ทำการประมงตามกฎหมายว่าด้วยการเดินเรือในน่านน้ำไทยสำหรับเรือประมงขนาดตั้งแต่สิบตันกรอสขึ้นไป
และบัญชีคนทำการงานในเรือแนบท้ายใบอนุญาตฉบับล่าสุด

ข้อ
๗  ในกรณีเจ้าของเรือมีเอกสารและหลักฐานตามที่กำหนดในข้อ
๖ ถูกต้องและครบถ้วน ให้กรมประมงจัดทำบัญชีรายชื่อนายจ้างเพื่อให้คนต่างด้าวเลือกสมัครเข้าทำงานและให้เจ้าหน้าที่กำหนดวันและเวลาเพื่อให้เจ้าของเรือมาเจรจาตกลงกับคนต่างด้าว
โดยให้พนักงานตรวจแรงงานและผู้ประสานงานด้านภาษาร่วมกันสัมภาษณ์คนต่างด้าวและตรวจสอบความถูกต้องของสัญญาจ้างงาน
 ทั้งนี้
อาจให้มีผู้แทนองค์กรพัฒนาเอกชน หรือผู้แทนองค์การแรงงานระหว่างประเทศ (International Labour Organization) ร่วมเป็นผู้สังเกตการณ์ด้วยก็ได้
ในกรณีที่คนต่างด้าวแสดงความประสงค์จะทำงานในเรือประมงและเจ้าของเรือยินยอมจ่ายค่าจ้างและจัดสวัสดิการตามที่ได้ตกลงกัน
ให้เจ้าของเรือพาคนต่างด้าวไปตรวจสุขภาพและทำประกันสุขภาพมีอายุคุ้มครองอย่างน้อยหนึ่งปี
ตามประกาศกระทรวงสาธารณสุข เรื่อง การตรวจสุขภาพและประกันสุขภาพแรงงานต่างด้าว
ลงวันที่ ๓๐ มีนาคม ๒๕๕๘ เว้นแต่คนต่างด้าวมีใบรับรองการตรวจสุขภาพและการประกันสุขภาพน้อยกว่าหนึ่งปี
ให้ทำประกันสุขภาพให้มีอายุคุ้มครองครบหนึ่งปี โดยเจ้าของเรือเป็นผู้ออกค่าใช้จ่าย
ในกรณีที่คนต่างด้าวไม่ประสงค์จะทำ
งานในเรือประมงหรือไม่ผ่านการตรวจสุขภาพ ให้กรมประมงแจ้งสำนักงานตรวจคนเข้าเมืองเพื่อดำเนินการส่งคนต่างด้าวนั้นออกไปนอกราชอาณาจักรตามกฎหมายว่าด้วยคนเข้าเมืองต่อไป
เว้นแต่คนต่างด้าวมีใบอนุญาตทำงานตามกฎหมายว่าด้วยการบริหารจัดการการทำงานของคนต่างด้าว

ข้อ
๘  ให้อธิบดีออกหนังสือคนประจำเรือให้แก่คนต่างด้าวเมื่อปรากฏว่า
(๑) เจ้าของเรือจัดทำหนังสือสัญญาจ้างตามแบบที่กำหนดในประกาศกรมสวัสดิการและคุ้มครองแรงงาน
เรื่อง กำหนดแบบสัญญาจ้างลูกจ้างในงานประมงทะเล โดยอย่างน้อยต้องมีการกำหนดให้จ่ายค่าตอบแทนเป็นรายเดือนผ่านบัญชีธนาคาร
โดยเจ้าของเรือเป็นผู้ออกค่าใช้จ่ายในการชำระค่าตอบแทนผ่านบัญชีธนาคาร และมีพนักงานตรวจแรงงานอย่างน้อยหนึ่งคนลงชื่อเป็นพยานในสัญญาจ้าง
(๒)
คนต่างด้าวมีใบรับรองการตรวจสุขภาพและการประกันสุขภาพมีอายุคุ้มครองอย่างน้อยหนึ่งปีตามประกาศกระทรวงสาธารณสุข
เรื่อง การตรวจสุขภาพและประกันสุขภาพแรงงานต่างด้าว ลงวันที่ ๓๐ มีนาคม ๒๕๕๘
(๓) การจ้างคนประจำเรือซึ่งทำหน้าที่แรงงานประมงไม่เกินจำนวนที่เจ้าของเรือสามารถจ้างได้ตามที่ระบุไว้ในใบอนุญาตใช้เรือตามกฎหมายว่าด้วยการเดินเรือในน่านน้ำไทย
สำหรับเรือประมงที่มีขนาดตั้งแต่สิบตันกรอสขึ้นไป
(๔) การจ้างคนประจำเรือซึ่งทำหน้าที่แรงงานประมงไม่เกินห้าคนสำหรับเรือประมงที่มีขนาดน้อยกว่าสิบตันกรอส
ในกรณีที่กรมประมงไม่สามารถออกหนังสือคนประจำเรือให้แก่คนต่างด้าวได้ในวันที่ยื่นคำขอให้ออกใบแทนตามแบบแนบท้ายประกาศนี้
เพื่อใช้แทนหนังสือคนประจำเรือตามระยะเวลาที่กำหนดไว้  ทั้งนี้
ไม่เกินสี่สิบห้าวันนับแต่วันที่ออกใบแทน โดยเจ้าของเรือจะต้องนำใบแทนมาคืนเจ้าหน้าที่ในวันที่มารับหนังสือคนประจำเรือ

ข้อ ๙  เจ้าของเรือประมงที่มีขนาดตามที่รัฐมนตรีประกาศกำหนดตามมาตรา
๘๑ (๓) ผู้ใดประสงค์จะให้ผู้มีสัญชาติไทยซึ่งมีอายุไม่ต่ำกว่าสิบแปดปีทำงานในเรือประมงต้องจัดให้ผู้นั้นยื่นคำขอรับหนังสือคนประจำเรือต่อกรมเจ้าท่าตามกฎหมายว่าด้วยการเดินเรือในน่านน้ำไทย
ในกรณีที่กรมเจ้าท่าไม่สามารถออกหนังสือคนประจำเรือให้แก่ผู้ยื่นคำขอได้ในวันที่ยื่นคำขอให้ออกใบรับคำขอตามแบบแนบท้ายประกาศนี้
เพื่อใช้แทนหนังสือคนประจำเรือตามระยะเวลาที่กำหนดไว้โดยผู้ยื่นคำขอจะต้องนำใบรับคำขอมาคืนเจ้าหน้าที่ในวันที่มารับหนังสือคนประจำเรือ

ข้อ
๑๐  หนังสือคนประจำเรือตามข้อ ๘
ให้มีอายุไม่เกินหนึ่งปีนับแต่วันที่ออกหนังสือคนประจำเรือหรือใบแทน
หนังสือคนประจำเรือตามข้อ
๙ ให้มีอายุตามที่กำหนดไว้ในกฎหมายว่าด้วยการเดินเรือในน่านน้ำไทย

ข้อ
๑๑  หนังสือคนประจำเรือหรือใบแทนตามข้อ ๘
ให้ถือว่าเป็นการอนุญาตให้อยู่ในราชอาณาจักรเป็นการชั่วคราวตามกฎหมายว่าด้วยคนเข้าเมืองและใบอนุญาตให้ทำงานตามกฎหมายว่าด้วยการบริหารจัดการการทำงานของคนต่างด้าว

ข้อ
๑๒  ในกรณีคนต่างด้าวซึ่งได้รับหนังสือคนประจำเรือเป็นคนต่างด้าวซึ่งไม่มีเอกสารหลักฐานตามข้อ
๔ (๒) ถึง (๗)
ให้กระทรวงแรงงานเป็นผู้ประสานงานกับประเทศต้นทางเพื่อให้คนต่างด้าวเข้าสู่กระบวนการพิสูจน์สัญชาติโดยเร็ว

ข้อ
๑๓  คนต่างด้าวซึ่งมีอายุไม่ต่ำกว่าสิบแปดปีผู้ใดมีใบอนุญาตทำงานตามกฎหมายว่าด้วยการบริหารจัดการการทำงานของคนต่างด้าวและประสงค์จะขอหนังสือคนประจำเรือให้ยื่นคำขอต่อกรมประมง
ณ ศูนย์ ตามเวลาที่กรมประมงประกาศกำหนดพร้อมด้วยเอกสารหลักฐาน ดังต่อไปนี้
(๑)
สำเนาใบอนุญาตทำงานตามกฎหมายว่าด้วยการบริหารจัดการการทำงานของคนต่างด้าว
(๒) สำเนาใบอนุญาตทำการประมงของเจ้าของเรือ
สำหรับเรือประมงที่มีขนาดตั้งแต่สิบตันกรอสขึ้นไป
(๓) สำเนาใบทะเบียนเรือ
และสำเนาใบอนุญาตให้ใช้เรือสำหรับเรือประมงที่มีขนาดน้อยกว่าสิบตันกรอส
(๔)
สำเนาหนังสือสัญญาจ้างให้ทำงานในเรือประมงตามแบบที่กำหนดในประกาศกรมสวัสดิการและคุ้มครองแรงงาน
เรื่อง กำหนดแบบสัญญาจ้างลูกจ้างในงานประมงทะเล

ข้อ
๑๔  ในกรณีที่คนต่างด้าวมีเอกสารหลักฐานตามที่กำหนดในข้อ
๑๓ ถูกต้องและครบถ้วนให้อธิบดีจัดทำทะเบียนประวัติและออกหนังสือคนประจำเรือให้แก่คนต่างด้าวนั้น
ในกรณีที่กรมประมงไม่สามารถออกหนังสือคนประจำเรือให้แก่ผู้ยื่นคำขอได้ในวันที่ยื่นคำขอให้ออกใบรับคำขอตามแบบแนบท้ายประกาศนี้เพื่อใช้แทนหนังสือคนประจำเรือตามระยะเวลาที่กำหนดไว้โดยผู้ยื่นคำขอจะต้องนำใบรับคำขอมาคืนเจ้าหน้าที่ในวันที่มารับหนังสือคนประจำเรือ

ข้อ
๑๕  หนังสือคนประจำเรือตามข้อ ๑๔
ให้มีอายุตามที่กำหนดไว้ในใบอนุญาตทำงานตามกฎหมายว่าด้วยการบริหารจัดการการทำงานของคนต่างด้าว
เว้นแต่ผู้ซึ่งได้รับใบอนุญาตทำงานที่ออกตามกฎหมายว่าด้วยการทำงานของคนต่างด้าวซึ่งจะหมดอายุภายในวันที่
๑ พฤศจิกายน ๒๕๖๐ หรือวันที่ ๓๑ มีนาคม ๒๕๖๑
ให้มีอายุหนึ่งปีนับแต่วันที่ออกหนังสือคนประจำเรือหรือใบรับคำขอ

ข้อ
๑๖  คนต่างด้าวซึ่งได้รับหนังสือคนประจำเรือตามข้อ
๑๓ ผู้ใดประสงค์จะต่ออายุหนังสือคนประจำเรือ ให้ยื่นคำขอต่อกรมประมง ณ ศูนย์
ตามเวลาที่กรมประมงประกาศกำหนดพร้อมด้วยเอกสารและหลักฐาน ดังต่อไปนี้
(๑) หนังสือคนประจำเรือที่หมดอายุ
(๒) สำเนาใบอนุญาตทำงานตามกฎหมายว่าด้วยการบริหารจัดการการทำงานของคนต่างด้าว
(๓) สำเนาใบอนุญาตทำการประมงของเจ้าของเรือ
สำหรับเรือประมงที่มีขนาดตั้งแต่สิบตันกรอสขึ้นไป
(๔) สำเนาใบทะเบียนเรือ
และสำเนาใบอนุญาตให้ใช้เรือสำหรับเรือประมงที่มีขนาดน้อยกว่าสิบตันกรอส
(๕) สำเนาหนังสือสัญญาจ้างให้ทำงานในเรือประมงตามแบบที่กำหนดในประกาศกรมสวัสดิการและคุ้มครองแรงงาน
เรื่อง กำหนดแบบสัญญาจ้างลูกจ้างในงานประมงทะเล

ข้อ
๑๗  ในกรณีที่คนต่างด้าวมีเอกสารและหลักฐานตามที่กำหนดในข้อ
๑๖ ถูกต้องและครบถ้วน ให้อธิบดีต่ออายุหนังสือคนประจำเรือให้แก่คนต่างด้าวผู้นั้น
โดยให้มีอายุตามที่กำหนดไว้ในใบอนุญาตทำงานตามกฎหมายว่าด้วยการบริหารจัดการการทำงานของคนต่างด้าว
การต่ออายุหนังสือคนประจำเรือ
ให้ประทับตราวันที่ต่ออายุพร้อมกับลงนามในหนังสือคนประจำเรือเล่มเดิม
หรือจะออกเล่มใหม่ก็ได้
ในกรณีที่กรมประมงไม่สามารถต่ออายุหนังสือคนประจำเรือให้แก่ผู้ยื่นคำขอได้ในวันที่ยื่นคำขอให้ออกใบรับคำขอตามแบบแนบท้ายประกาศนี้เพื่อใช้แทนหนังสือคนประจำเรือตามระยะเวลาที่กำหนดไว้โดยผู้ยื่นคำขอจะต้องนำใบรับคำขอมาคืนเจ้าหน้าที่ในวันที่มารับหนังสือคนประจำเรือ

ข้อ
๑๘  ในกรณีที่คนต่างด้าวประสงค์จะเปลี่ยนนายจ้าง
ให้คนต่างด้าวและนายจ้างใหม่ยื่นคำขอแก้ไขรายการในหนังสือคนประจำเรือพร้อมด้วยเอกสารหรือหลักฐานตามแบบแนบท้ายประกาศนี้
อธิบดีจะอนุญาตให้เปลี่ยนนายจ้างได้ภายใต้เงื่อนไขดังนี้
(๑) นายจ้างเลิกจ้างหรือนายจ้างเสียชีวิต
(๒) นายจ้างล้มละลาย
(๓) นายจ้างกระทำทารุณกรรมหรือทำร้ายร่างกายลูกจ้าง
(๔) นายจ้างไม่ปฏิบัติตามสัญญาจ้างหรือกฎหมายว่าด้วยการคุ้มครองแรงงาน
(๕)
ลูกจ้างทำงานในสภาพการทำงานหรือสภาพแวดล้อมในการทำงานที่อาจทำให้ลูกจ้างได้รับอันตรายต่อชีวิต
ร่างกาย จิตใจ หรือสุขภาพอนามัย
ให้เจ้าหน้าที่บันทึกการเปลี่ยนนายจ้างไว้ในหนังสือคนประจำเรือและในทะเบียนประวัติ

ข้อ ๑๙  ในกรณีที่คนต่างด้าวประสงค์จะเพิ่มนายจ้าง
ให้คนต่างด้าวและนายจ้างใหม่ยื่นคำขอแก้ไขในหนังสือคนประจำเรือพร้อมด้วยเอกสารหรือหลักฐานตามแบบแนบท้ายประกาศนี้
อธิบดีจะอนุญาตให้เพิ่มนายจ้างได้เมื่อมีหนังสือยินยอมจากนายจ้างเดิม
โดยให้มีการเพิ่มนายจ้างได้ไม่เกินสามคน

ข้อ
๒๐  ในกรณีคนต่างด้าวมีใบอนุญาตทำงานตามกฎหมายว่าด้วยการบริหารจัดการการทำงานของคนต่างด้าว
ให้อธิบดีแจ้งการเปลี่ยนหรือเพิ่มนายจ้างตามข้อ ๑๘ หรือข้อ ๑๙ ให้นายทะเบียนตามกฎหมายว่าด้วยการบริหารจัดการการทำงานของคนต่างด้าวทราบและแก้ไขใบอนุญาตทำงานให้สอดคล้องกัน
ให้เจ้าหน้าที่บันทึกการเพิ่มนายจ้างไว้ในหนังสือคนประจำเรือและในใบทะเบียนประวัติ

ข้อ
๒๑  ในกรณีหนังสือคนประจำเรือสูญหายหรือเสียหาย
ให้คนต่างด้าวหรือเจ้าของเรือยื่นขอรับใบแทนหนังสือคนประจำเรือที่สูญหายหรือเสียหาย
ณ ศูนย์ ตามแบบแนบท้ายประกาศนี้ โดยยื่นหนังสือคนประจำเรือที่เสียหายหรือหลักฐานการแจ้งความในกรณีสูญหายต่ออธิบดีภายในสามสิบวันนับแต่วันที่ใบอนุญาตสูญหายหรือเสียหาย
ในการออกใบแทนหนังสือคนประจำเรือให้ใช้แบบหนังสือคนประจำเรือเดิม
โดยระบุคำว่า ใบแทน ไว้ที่กึ่งกลางด้านหน้าของหนังสือคนประจำเรือ

ข้อ
๒๒  ผู้ยื่นคำขอรับหนังสือคนประจำเรือตามข้อ
๔ และข้อ ๑๓ และผู้ยื่นคำขอต่ออายุหนังสือคนประจำเรือตามข้อ ๑๖
ต้องชำระค่าใช้จ่ายในการจัดทำหนังสือคนประจำเรือและการต่ออายุตามที่รัฐมนตรีประกาศกำหนด
ผู้ยื่นคำขอรับหนังสือคนประจำเรือตามข้อ
๙
ต้องชำระค่าใช้จ่ายในการจัดทำหนังสือคนประจำเรือตามกฎหมายว่าด้วยการเดินเรือในน่านน้ำไทย

ข้อ
๒๓  ให้หนังสือคนประจำเรือที่กรมประมงออกตามประกาศสำนักนายกรัฐมนตรีว่าด้วยการออกหนังสือคนประจำเรือก่อนวันที่ประกาศนี้ใช้บังคับ
ยังคงใช้ได้ต่อไปจนกว่าใบอนุญาตทำงานตามกฎหมายว่าด้วยการทำงานของคนต่างด้าวหมดอายุ
หรืออีกหนึ่งปีนับแต่วันที่ประกาศนี้ใช้บังคับแล้วแต่ระยะเวลาใดจะยาวกว่า

ข้อ
๒๔  ในกรณีที่เจ้าของเรือที่มีขนาดต่ำกว่าสามสิบตันกรอสผู้ใดมีคนประจำเรือซึ่งเป็นคนต่างด้าวทำงานอยู่ในเรือประมงอยู่ก่อนแล้วและผู้นั้นยังไม่มีหนังสือคนประจำเรือ
ให้ดำเนินการยื่นคำขอหนังสือคนประจำเรือสำหรับคนประจำเรือนั้นภายในหนึ่งร้อยยี่สิบวัน
นับแต่วันที่ประกาศนี้มีผลใช้บังคับ

ประกาศ
ณ วันที่ ๒๖ กันยายน พ.ศ. ๒๕๖๐
พลเอก
ประยุทธ์  จันทร์โอชา
นายกรัฐมนตรี

[เอกสารแนบท้าย]

๑.
คำขอหนังสือคนประจำเรือ (กรณีไม่มีใบอนุญาตทำงานตามข้อ ๔)
๒.
คำขอหนังสือคนประจำเรือ (กรณีมีใบอนุญาตทำงานตามข้อ ๑๓)
๓.
ใบรับคำขอหนังสือคนประจำเรือ
๔.
ใบแทนหนังสือคนประจำเรือ
๕.
คำขอใบแทน ขอแก้ไขรายการ ขอต่ออายุหนังสือคนประจำเรือ
๖.
ใบคำขอเพิ่มนายจ้าง
๗.
ใบคำขอเปลี่ยนนายจ้าง
๘.[๕] คำขอหนังสือคนประจำเรือ (กรณีไม่มีใบอนุญาตทำงานตามกฎหมายว่าด้วยการบริหารจัดการการทำงานของคนต่างด้าวตามข้อ
๔/๑)

(ดูข้อมูลจากภาพกฎหมาย)

ประกาศสำนักนายกรัฐมนตรี
เรื่อง การออกหนังสือคนประจำเรือตามกฎหมายว่าด้วยการประมง (ฉบับที่ ๒) พ.ศ. ๒๕๖๑[๖]

ข้อ
๑  ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

พิมพ์มาดา/จัดทำ
๒๖
เมษายน ๒๕๖๒

[๑] ราชกิจจานุเบกษา
เล่ม ๑๓๔/ตอนพิเศษ ๒๔๐ ง/หน้า ๘/๒๘ กันยายน ๒๕๖๐

[๒] ข้อ ๓ นิยามคำว่า คนต่างด้าว แก้ไขเพิ่มเติมโดยประกาศสำนักนายกรัฐมนตรี
เรื่อง การออกหนังสือคนประจำเรือตามกฎหมายว่าด้วยการประมง (ฉบับที่ ๒) พ.ศ. ๒๕๖๑

[๓] ข้อ ๓ นิยามคำว่า
ศูนย์ แก้ไขเพิ่มเติมโดยประกาศสำนักนายกรัฐมนตรี เรื่อง การออกหนังสือคนประจำเรือตามกฎหมายว่าด้วยการประมง
(ฉบับที่ ๒) พ.ศ. ๒๕๖๑

[๔] ข้อ
๔/๑ เพิ่มโดยประกาศสำนักนายกรัฐมนตรี เรื่อง
การออกหนังสือคนประจำเรือตามกฎหมายว่าด้วยการประมง (ฉบับที่ ๒) พ.ศ. ๒๕๖๑

[๕] คำขอหนังสือคนประจำเรือ
(กรณีไม่มีใบอนุญาตทำงานตามกฎหมายว่าด้วยการบริหารจัดการการทำงานของคนต่างด้าวตามข้อ
๔/๑) เพิ่มโดยประกาศสำนักนายกรัฐมนตรี เรื่อง การออกหนังสือคนประจำเรือตามกฎหมายว่าด้วยการประมง
(ฉบับที่ ๒) พ.ศ. ๒๕๖๑

[๖] ราชกิจจานุเบกษา
เล่ม ๑๓๕/ตอนพิเศษ ๓๐๗ ง/หน้า ๑/๓ ธันวาคม ๒๕๖๑